Ligte vliegtuig stort neer op Gauteng-plaasDie vliegtuig het op 21 Maart 2017 op Oestermoed-plaas in Hekpoort neergestort (Foto: Netcare 911) ŉ Ligte vliegtuig het Dinsdagmiddag op Oostermoed-plaas in Hekpoort, Gauteng neergestort. “Die leerlingvlieënier was op ŉ solovlug in ŉ Cessna-vliegtuig toe hy enjinprobleme ondervind het,” het Chris Botha, woordvoerder van Netcare 911, gesê. Hy het op die plaas neergestort. “Veiligheidsbeamptes van Oestermoed-plaas was gelukkig daar naby en het hom uit die wrak gehaal voor dit aan die brand geslaan het. Dié heldhaftige daad het definitief die man se lewe gered.” Paramedici het die man, in sy 20’s, ondersoek en bevind dat hy matige beserings opgedoen het. Hy is op die toneel behandel voor hy na ŉ nabygeleë hospitaal geneem is vir verdere behandeling.